Mans met leeudele betrapArgieffoto: popista.com WAARSKUWING: Die foto’s onderaan die berig is uiters grafies van aard en kan kinders en sensitiewe lesers ontstel. Drie Mosambiekse mans is Dinsdag in Giyani in Limpopo in hegtenis geneem nadat die koppe van twee leeus en agt leeupote in hul besit gevind is. Kol. Ronel Otto, provinsiale polisiewoordvoerder, het Woensdag gesê die sukses spruit uit ŉ gesamentlike poging deur lede van die provinsie se veediefstaleenheid wat verbonde is aan die renostertaakspan sowel as beamptes van SANParke. “Die rolspelers het Dinsdagmiddag inligting ontvang van drie verdagtes wat probeer het om die leeukoppe en -pote te verkoop,” het Otto gesê. ŉ Lokval is gestel en die mans is in hegtenis geneem. Die polisie het beslag gelê op die koppe van twee wit leeus en agt wit leeupote. “Ondersoek word ingestel of dit die liggaamsdele is van die twee wit leeus wat verlede week in Stockpoort naby Lephalale (Ellisras) vergiftig en geskend is.” Die verdagtes sal na verwagting Donderdag in die Giyani-landdroshof verskyn. Maroela Media het verlede week berig die aantal leeus wat in ŉ week se tyd vir hul liggaamsdele doodgemaak is, staan op vyf. ŉ Bruin mannetjie en wyfie is verlede Maandag op ŉ wildsplaas naby Bela-Bela vergiftig en geskiet voordat hul koppe en pote afgekap is. Verlede naweek is twee wit wyfies op ŉ wildsplaas naby Stockpoort vergiftig voordat hul koppe en pote verwyder is. Die week tevore is ŉ bruin leeu op ŉ plaas naby Groblersdal onder soortgelyke omstandighede doodgemaak. Die vlaag leeuslagtings hou moontlik verband met die plaaslike moetie-mark, wat onder meer vir bemagtiging of kriminele elemente aangewend kan word. Lees meer hier. WAARSKUWING: Die volgende foto’s is uiters grafies van aard en kan kinders en sensitiewe lesers ontstel.